
R A P O R T

asupra proiectului de Lege privind transferul drepturilor de pensie ale funcţionarilor şi agenţilor Uniunii Europene 
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 425/2018 din 3 septembrie 2018, cu dezbaterea pe fond, în procedură de urgenţă, a proiectului de Lege privind transferul drepturilor de pensie ale funcţionarilor şi agenţilor Uniunii Europene.
Proiectul de lege are ca obiect de reglementare crearea cadrului legal pentru stabilirea condiţiilor de aplicare a prevederilor art.11 şi 12 din Anexa VIII la Partea I, precum şi a art. 39 alin.(2) din Partea a II-a, ale Regulamentului (CEE, Euratom, CECO) nr.259/68 al Consiliului din 29 februarie 1968 de instituire a Statutului funcţionarilor Comunităţilor Europene şi a Regimului aplicabil celorlalţi agenţi ai acestor Comunităţi, precum şi a unor dispoziţii speciale aplicabile temporar funcţionarilor Comisiei.
Prin acest proiect de lege se urmăreşte reglementarea procedurii de calcul şi de transfer a drepturilor de pensie ale funcţionarilor Uniunii Europene, către sistemul de pensii al Uniunii Europene, respectiv a valorii de capital a drepturilor de pensie ale funcţionarilor UE dobândite în România (TRANSFER-IN), precum şi procedura de transfer către România, a valorii de capital a drepturilor de pensie ale funcţionarilor UE, dobândite în sistemul de pensii al UE (TRANSFER-OUT). 
Proiectul de lege a fost adoptat de Senat în şedinţa din 27 iunie 2018.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.483/17.05.2018)

· avizul favorabil al Consiliului Economic şi Social (nr.425/30.01.2018)

· avizul favorabil al Comisiei pentru apărare, ordine publică şi siguranţă naţională (nr.4c-15/533/12.09.2018)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/393 din 04.09.2018)
· avizul favorabil al Comisiei pentru egalitatea de şanse pentru femei şi bărbaţi (nr.391/17.09.2018).
La dezbaterile care au avut loc în şedinţa comisiei din 16 octombrie 2018 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Robert Iulian Stănescu, preşedintele Casei Naţionale de Pensii Publice.
La lucrările comisiei şi-au înregistrat prezenţa 20 de deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (o abţinere).

Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea proiectului de lege. În motivarea respingerii au fost reţinute următoarele observaţii şi considerente:
1. Regulamentele sunt acte juridice definite în articolul 288 din Tratatul privind funcționarea Uniunii Europene (TFUE), fac parte din dreptul secundar al UE şi sunt adoptate de instituțiile europene în urma unei proceduri legislative ordinare sau speciale. Obiectivul unui regulament este de a asigura aplicarea uniformă a legislației UE în toate țările UE.

Regulamentele au aplicabilitate generală, sunt obligatorii în toate elementele sale și se aplică direct în toate țările Uniunii Europene (UE), fără a necesita transpunerea în legislația națională. Creează drepturi și obligații pentru persoane, acestea putându-l invoca direct în fața instanțelor naționale; poate fi utilizat ca referință de către persoane în relația acestora cu alte persoane, cu țările UE sau cu autoritățile din UE.
Fiind direct aplicabile în legislația internă, regulamentele fac parte din ordinea juridică națională, iar în situația în care norma națională este contrară regulamentului, aceasta va fi înlăturată de la aplicare având prioritate norma din regulament.
În acest sens, art. 148 alin.(2) din Constituția României precizează că „prevederile tratatelor constitutive ale Uniunii Europene, precum şi celelalte reglementări comunitare cu caracter obligatoriu, au prioritate faţă de dispoziţiile contrare din legile interne, cu respectarea prevederilor actului de aderare”.
2. Referitor la obiectul de reglementare al proiectului de lege, precizăm că sistemul de pensii al funcționarilor europeni (PSEUI)  funcționează ca un fond noţional, ceea ce înseamnă că nu este un fond de investiţii propriu-zis. Totodată, acest sistem (PSEUI) este o schemă de pensii ocupaţionale şi nu funcționează ca un sistem de tip redistributiv. Într-un astfel de sistem de pensii, rata contribuției la sistemul de pensii sau prestațiile de pensii sunt ajustate pentru a se obține un echilibru anual între contribuțiile colectate și cheltuielile cu pensiile. În cazul în care nu se poate obține un astfel de echilibru, diferența se finanțează din buget, prin intermediul impozitelor și taxelor.
3. Pe de altă parte, prevederile prezentului proiect de lege contravin principiilor solidarităţii între generaţii şi, respectiv, al contributivităţii, care stau la baza sistemului public de pensii, reglementat de Legea nr.263/2010. 
Având în vedere cele prezentate, considerăm că nu pot fi transferate sume dintr-un fond de pensii contributiv într-un fond de pensii acumulativ.
În vederea reglementării transferului drepturilor de pensie ale funcţionarilor şi agenţilor Uniunii Europene se impune elaborarea unui act normativ care să ţină cont de particularităţile acestor sisteme de pensii şi a contribuţiilor plătite.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Elena Anghel 

